33. schôdza NR SR - 3.deň - A. dopoludnia
Dátum: 2025-03-27
Poslanec: Majerský, František (KDH)
Druh vystúpenia: Vystúpenie v rozprave

18. Vážený pán podpredseda, vážený pán minister, kolegovia, kolegyne, sme v druhom čítaní a hovoríme o reforme záchrannej zdravotnej služby, ktorá, ako som už aj včera v prvom čítaní povedal, je hlavným, hlavným jej znením malo byť zlepšenie dostupnosti a zlepšenie prežívania našich pacientov. Na tejto reforme naozaj pracovalo viac ako, viac ako 40 odborníkov zo Slovenska, radili sa s odborníkmi z Českej republiky, brali nápady, ktoré naozaj sú inovatívne a v západnej Európe úplne bežné. Reforma záchrannej zdravotnej služby zlepší prežívanie našich pacientov, zlepší dostupnosť záchrannej zdravotnej služby a zlepší to, aby ten pacient, ktorý je v ohrození života, dostal tú najkvalitnejšiu možnú zdravotnú službu. Hovoríme o novej posádke, nových posádkach, pardon, hovoríme o novej tiesňovej linke, všetky tieto zmeny nie sú nové, sú bežné v západnej Európe, v krajinách, kde systémy ako rendez-vous fungujú desaťročia. Sú to zmeny, ktoré naozaj prinesú to najkvalitnejšie, to najkvalitnejšie, čo naša záchranná služba môže ponúkať. Aby sme si vedeli predstaviť reálne, ako tá naša záchranná zdravotná služba funguje na Slovensku, sami teraz momentálne vidíme, aký je záujem o záchrannú zdravotnú službu (povedané s pobavením), je nás tu desať. Desať poslancov nás tu je v Národnej rade, ale keď ide o život, tak číslo 155 a 112 by chcel každý využiť. Taký záujem je o záchrannú zdravotnú službu, ako teraz vidíte, je nás tu desať, keď správne počítam. Tak vyzerá naozaj záujem, ktorý, tu roky hovoríme o tom, že ako hovoríme o tom, aké je zdravotníctvo, aká je záchranná zdravotná služba, to všetko aké je kľúčové. Naši záchranári sú vysokoškolsky vzdelaní ľudia a celý náš systém záchrannej zdravotnej služby je postavený na záchranároch. Dve tretiny posádok na Slovensku sú záchranárske, sú to ľudia, ktorí majú vysokoškolské vzdelanie a sú to ľudia, ktorí sú trénovaní a pripravovaní, aby zvládali tie najťažšie kritické situácie. Sú to ľudia, ktorí chodia do ťažkých situácií psychických, chodia k bezvedomiu detí, chodia k dopravným nehodám, chodia k ťažkým krvácaniam, chodia ku streľbám, chodia ku vraždám, chodia ku požiarom, to všetko riešia záchranári každý jeden deň, 24 hodín denne, 7 dní v týždni, 365 dní v roku. Naši záchranári sú špička slovenského zdravotníctva a roky dosahujú kvalitu svetovej úrovne, vyhrávajú svetové súťaže a patria medzi svetovú špičku, čo sa týka záchrannej zdravotnej služby. Preto aj dnes chcem, aby sme hovorili o nich, lebo chcem, aby sme hovorili o nich a o tom, aká je ich práca ťažká, aká je náročná, ako touto reformou zlepšíme ich prácu. Lebo na túto ich prácu nie je len to, že budú chodiť skôr k pacientovi a aké budú mať vybavenie, ale na túto reformu je aj naviazaný plán obnovy, za ktoré peniaze staviame dnes stanice záchrannej zdravotnej služby, kde po skoro tridsiatich rokoch budú mať záchranári niektorí vlastné stanice, budú mať nové podmienky a je to všetko vďaka plánu obnovy, ktorý sa naozaj predchádzajúcej vláde podarilo na Slovensku dotiahnuť a vďaka nemu sa naozaj dnes stavajú super-hypermoderné stanice, kde budú mať záchranári podmienky 21. storočia. To všetko sú pozitívne veci tejto reformy, sú to veci, ktoré sú naozaj kľúčové pre to, aby ten záchranár v tej práci, ten lekár, ten vodič mal všetky podmienky pre to, aby v danom čase, ako mi hovoril môj školiteľ a učiteľ, keď som ako 19-ročný záchranár nastúpil v Bratislave na záchranku, docent Dobiáš, že sú to minúty a hodiny čakania a sekundy obrovského stresu, ktoré títo ľudia zažívajú. Aby ste si to reálne vedeli predstaviť, tak výjazd záchrannej zdravotnej služby vyzerá tak, že operátor linky 155 preberie hovor a podľa indikovanosti stavu pacienta pošle, pošle posádku na výjazd. Tá posádka vie zhruba kam ide, približne, niekedy je to naozaj ťažké, lebo tie volania sú komplikované, vie, čo tam približne tomu pacientovi je, ale nevie, do akej situácie sa dostane. 18-2 Prídete do situácie, do ktorých sa, by ste sa ako bežní ľudia nikdy nedostali. Prídete do najhorších sociálnych pomerov, v akých ľudia žijú. Prídete do chudoby, prídete do bohatstva, a to všetko máte behom jedného dňa ikskrát vymenené. Prídete do bordelu, do špiny, prídete k pacientom, ktorí krvácajú, ktorí vracajú, je im zle. Sú tam príbuzní, ktorí plačú, ktorí na vás kričia, aby ste pomohli ich príbuznému. To všetko tí ľudia musia dennodenne zvládať bez toho, aby sa mali komu sťažovať, túto prácu robia neúnavne a vo všetkých situáciách, ktoré táto krajina mala, vo všetkých situáciách, tak záchranná zdravotná služba bola pilierom ochrany obyvateľstva. Či sú to hromadné nešťastia, ktoré vidíte na cestách, kde sa zrazí autobus s nákladným autom alebo sa zrazia nákladné vlaky, alebo osobné vlaky, alebo dôjde k požiaru bytovky, alebo dôjde k dopravným nehodám ťažkým, alebo dôjde k resuscitáciám, to všetko títo záchranári musia zvládať. Táto reforma im má zlepšiť prácu, má zlepšiť efektivitu ich práce a má zlepšiť ich pracovné podmienky. Všetko na tejto reforme v tomto kvitujem. Aj z tohto miesta všetkým, ktorí sa na tej práci podieľali, lebo to nebolo ľahké. Pán minister mi potvrdí, že tie tlaky sú obrovské na, na túto reformu záchrannej zdravotnej služby. Veľmi veľa ľudí túto reformu chcelo stiahnuť, chceli, aby fungovala v režime, ako fungovala predtým, v režime, kde sa nehodnotilo nič. Kde sa nehodnotilo nič, kde sa nemerali, nemerali KPI-čka. Takto fungovala reforma. Za viac ako miliardu euro sme nehodnotili nič, nič sme nehodnotili. Nevedeli sme, kto v tej posádke pracuje, nevedeli sme, aký záchranár tam robí, aký lekár, akú má atestáciu, aké vybavenie má tá posádka. Ministerstvo zdravotníctva za tie roky neurobilo žiadnu kontrolu. Nič sme nerobili. Teraz v tejto reforme sa aspoň budú konečne merať indikátory kvality, ktoré sú dôležité, aby sme vedeli, či ten poskytovateľ, ktorý dostáva nie malé peniaze zo štátneho rozpočtu, nie malé peniaze zo štátneho rozpočtu, aby naozaj robil tú prácu, mal tých ľudí tam, aký má byť, aby naozaj ten poskytovateľ spĺňal najvyššie kritériá. To všetko v tejto reforme momentálne je. Ja som si takisto počas týchto troch rokov, aj keď sme s kolegami pracovali na tejto reforme aj predtým, užili obrovské množstvo hejtu, urážok a všetkého možného, lebo niektorí ľudia naozaj nechápu, že sú ľudia, ktorým nejde o peniaze. Nejde im o peniaze. Sú ľudia, ktorým ide naozaj o systém, ide im o pacienta. A ja som rád, že aj v tejto poslaneckej snemovni sú ľudia, ktorým ide o pacienta a ide im o to, aby tá záchranná zdravotná služba, nielen záchranná zdravotná služba, aj celkovo zdravotníctvo robilo a pracovalo pre pacienta. To je kľúčová úloha ministerstva zdravotníctva, robiť všetky kroky pre to, aby na konci dňa bol spokojný pacient, človek, ktorý potrebuje zdravotnú starostlivosť. Ako som povedal aj včera, aj predvčerom v rozprave, mrzí ma, že celá táto debata aj dnes na výbore sa strhla iba o tom, kto bude vyberať záchrannú zdravotnú službu, aké budú výberové konania, a mňa to mrzí, lebo sme tu o tejto téme mohli, na túto tému sme sa mohli pripraviť, keby ten zákon išiel tak, ako mal. Nešiel v skrátenom legislatívnom konaní, ale išiel tak, ako mal. Mohli sme tie detaily, čo sa týka výberových konaní, vyladiť a mohli sme sa o tom odborne baviť. Dnes už chytáme zajaca za chvost. (Reakcia navrhovateľa.) Ja som sa nehádal (povedané so smiechom), ja viem. A to treba z tohto miesta asi povedať, ja čakám, čakám naozaj, že kedy sa aj tu, ja som čakal, že dneska pán minister Taraba tu príde obhajovať reformu záchrannej zdravotnej služby, že pri tom, ako má riešiť kanál, ale neprišiel tu, nevidím ho tu, lebo je taký odborník, že sa rozumie do toho, čo, čo je záchranná zdravotná služba a že tu príde obhájiť, že prečo sme polroka čakali na to, aby sme sa tu mohli baviť odborne o záchrannej zdravotnej službe. Ale asi rieši kanalizácie, čo je, čo je jeho životné, čo je jeho práca, by mala byť aspoň tak, ale tak zvykli sme si v tejto krajine naozaj na všetko, veď máme splnomocnenca vlády, ktorý rieši naozaj veľmi dôležité veci, ktoré naozaj našu krajinu posunú do inej dimenzie. Ja naozaj niekedy si myslím, že žijem v Matrixe a v paranormálnom svete, kde, ani neviem k tomu, čo mám k tomu povedať, naozaj. Poďme teraz ale na pozmeňujúce návrhy, ktoré si pre nás pripravilo ministerstvo zdravotníctva. Na záver poviem, že budeme mať pozmeňujúci návrh aj my, aj keď nám ho vládna koalícia neschválila, neschválila na zdravotníckom výbore. Takže čo dneska, čo dnes budeme riešiť pozmeňujúcimi návrhmi, aby ste aj, kolegovia z opozície, vedeli, že čo bude dneska témou pozmeňujúcich návrhov. Prvý pozmeňujúci návrh sa týka, treba otvorene povedať, firmy, ktorá roky, roky žije zo zdravotníctva, roky žije z pohľadávok a roky, by som povedal, že vyberá, vyberá peniaze daňových poplatníkov, nemyslím si, že čestným spôsobom. Je to firma, ktorá naozaj cez svoje pohľadávky, exekúcie vyberá nemalé peniaze zo zdravotníctva a tento pozmeňovák by túto časť mohol zlepšiť. V tomto naozaj pánovi ministrovi musím dať súhlas, že ak to len v niečom pomôže, tak je to dobrý pozmeňujúci návrh. Druhý pozmeňujúci návrh je len technický. Tam len posúvame obdobie z júna 2025 na september 2026, čiže nie je to nejaká veľká, nejaká veľká vec. Je to len technická záležitosť. Tretí pozmeňujúci návrh sa takisto týka skrátených vecí. Je to, že sa ukladá pokuta. Je to takisto len súhlas s Európskou úniou, tiež legislatívna a technická vec. Ale potom máme taký široký pozmeňujúci návrh, o ktorom budem teraz trošku dlhšie hovoriť. Takže vrátime sa do minulosti. Predtým to bolo každé štyri roky, teraz to máme každých šesť rokov. Ja za seba hovorím, my sme dávali aj v komisii návrh, aby sa záchranky nevyberali každé štyri roky, šesť rokov, ale nech tam je buď desať rokov, alebo tam je nejaký neobmedzený čas a len po nesplnení kritérií, kde by to ministerstvo kritizovalo, sa mohla zobrať licencia na záchrannú zdravotnú službu. Takto to máme každých šesť rokov, neuveriteľný, neuveriteľný biznis a príbeh, kde stoja sanitky pred ministerstvom zdravotníctva a kde záchranári štrajkujú, horia autá, padajú výhražné súdne konania, lebo ten biznis na konci dňa stojí daňových poplatníkov 1,3 miliardy eur. Poviete si, že wau, super, kto to tu na Slovensku vlastne takto riadi, že o takomto biznise sa v tejto krajine bavíme desiati a prebehne to za 24 hodín. Pán minister aj po tom, čo sme mu povedali, si myslím, že sa nieže bojí, ale vie, že tá zodpovednosť na konci dňa bude na ňom. Presunul výberové konanie z ministerstva zdravotníctva na operačné stredisko. Operačné stredisko, aby ste vedeli, to je to číslo 155, kde voláte, keď sa niečo vám stane. A to operačné stredisko má dnes vyberať poskytovateľov záchrannej zdravotnej služby. Kto v tej komisii bude a ako to bude prebiehať, sme sa z tohto materiálu nedozvedeli. Vieme, že bude nejaký vykonávací predpis, pán minister, ja ku tomu naozaj v dobrom, ja by som bol rád, keby ste nám to potom, aby sme naozaj aj komunikovali. Ja by som bol rád, keby ste vysvetlili daňovým poplatníkom naozaj, ktorí nás počúvajú, sledujú, ako, akú máte predstavu o tej komisii, že kto v nej má byť a ako to chceme stransparentniť, lebo my sme vám návrh dali. Čiže ja z tohto neviem vyčítať, že okrem toho, že ste to prehodili na operačné stredisko, že kto v nej bude, ako to chcete stransparentniť a ako chcete, aby ten proces bol transparentný, lebo doteraz nebol, hej? Veď to bola, otvorene hovorím, súťaž krásy, kde sa rozhodovalo o tom, kto koho lepšie pozná a kto má kde kamaráta a tak ďalej a tak ďalej. Čiže o tom sa hovorí v tom pozmeňujúcom návrhu. Takisto sa hovorí o výške maximálnej, maximálneho podielu 25 %, ak je jeden uchádzač, nesmie prekročiť hranicu 25 %. S týmto, si myslím, že je to, to je dobrý kompromis, lebo zabezpečíme to, čoho som sa aj ja bál, z tohto miesta poviem, že štát, štát nebude mať ani to, čo mal dnes. Ale ja si myslím, že poskytovatelia zo súkromných vedia odísť, lebo si urobia štyri IČO a bez problémov môžu mať, tak ako ste to aj, myslím, že včera povedali, že dnes nikto z tohto miesta nevie garantovať, že štát bude mať toľko záchranných služieb, ako mal. To nikto z tohto miesta nevie povedať, lebo výberové konanie je otvorené a nevieme to zagarantovať. Ja si myslím, že tá pevná sieť štátnych záchraniek mala byť a dneska by sme sa tomuto problému nemuseli vyhýbať. Ale uvidíme, ako to dopadne o pár mesiacov. Čiže ten, s týmto bodom by som nemal problém, lebo ja zase nie som zástanca ani jednej alternatívy. Ja si nemyslím, že ani štát, ani súkromníci že by mali ovládať celý trh. Ja si myslím, že konkurencia je dôležitá, je dobrá, že je a pracoval som aj u štátnych poskytovateľov, aj u súkromných a viem, pamätám si dobu, že keď sa štát zle manažuje, to zažívate všetci vo svojich rezortoch, tak sa aj krásne tuneluje. A boli, a nieže boli, štátne záchranky v minulom období, v minulosti mali naozaj stratu, boli tam, boli tam riaditelia, ktorí tú záchranku doslova tunelovali, vyberali z nej peniaze a tie peniaze nešli záchranárom, nešli na inovácie, nešli na veci, čiže ja si myslím, že kompromis, že to môžu robiť aj jedni, aj druhí, je dobrý, ale musí tam byť naozaj regulácia a tvrdá kontrola štátu. A to sa, pán minister, takisto chcem opýtať, keď budete vedieť potom odpovedať, ako to chce štát zabezpečiť, lebo vy tie kontrolné mechanizmy dnes nemáte, aj keď zákon hovorí, že ministerstvo ich kontroluje, ale nemáte na to ľudí ani prostriedky, budete to musieť vyčleniť, aby naozaj, zopakujem ešte raz, biznis za 1,3 miliardy eur niekto kontroloval a vyhodnocoval tie veci, ktoré chcete merať. Potom tu je ešte jeden bod v pozmeňujúcom návrhu, v tom väčšom, je, že sa do výberových konaní môžu zapojiť aj poskytovatelia, ktorí majú dlh na Sociálnej poisťovni. Tento napríklad pozmeňujúci návrh kvitujem. Týka sa to hlavne štátnych, štátnych nemocníc a vúckarských nemocníc, ktoré majú, treba otvorene povedať, bohužiaľ, dlhy a nebudú sa môcť prihlásiť do výberových konaní, s čím naozaj dneska, dnes sú záchranky, ktoré prevádzkuje aj nemocnica, a ja si myslím, že mala by sa nemocnica aj do tých záchraniek zapájať. Bolo to predtým bežné, že nemocnice patrili pod záchranku a možno budúcnosť ukáže aj to, čo hovorí kolega Stachura, že prídeme na model, ktorý je v Čechách bežný, že to majú kraje a kraje prevádzkujú záchrannú zdravotnú službu. Nič sa tam nesúťaží, štát, štát dáva krajom peniaze a tie ich prevádzkujú. Nikto nemení poskytovateľa každých šesť rokov. Záchranári a pracujúci majú istoty a je to možno cesta. Ja nehovorím, že nie. Takže to je taký pozmeňovák, ktorý vlastne pripravila, pripravilo ministerstvo zdravotníctva. Myslím si, že sú tam veci, ktoré sú dobré. Ja chcem len od pána ministra počuť, že prečo práve operačné stredisko, keď operačné stredisko je ten, kto vysiela posádky na záchranu, vysiela záchranku na výjazdy, prečo sa rozhodol teda tam? Lebo (reakcia navrhovateľa), hej, ale veď ja by bol rád, keby sme si to povedali akože do pléna, lebo ja ten váš zámer aj tak si myslím, že zodpovednosť politickú budete brať, či by ste to dali hocikde inde. Kvitujem, že to nešlo na úrad pre dohľad aj vzhľadom na to, čo sa v minulosti stalo, keďže tam bol, to treba otvorene povedať, pred tými šiestimi rokmi predsedom komisie terajší riaditeľ úradu pre dohľad, čiže toto zase beriem, že to tam nešlo, to treba z tohto miesta povedať, že to bola dobrá cesta. Ale chcem vedieť, že prečo práve operačné stredisko, prečo to nemohlo robiť ministerstvo, a prečo ten pozmeňujúci návrh, o ktorom hovoríme, že kto má byť v tej komisii, nie je dobrý. Verím tomu, že sa aspoň tými členmi komisie budete zaoberať. Takže prešli sme si teraz také krátke pozmeňujúce návrhy, ktoré pripravila vláda. My sa ešte s kolegami naozaj budeme radiť, ako na konci dňa zahlasujeme pri tomto zákone, lebo asi poviem za seba, že 90 % s týmito vecami, ktoré sú tuná, súhlasíme. Sú dobré, ale máme problém s tým, ako sa bude vyberať, poskytovatelia, akí sa budú, ako sa budú vyberať a kto v tej komisii bude.